Document ID: 32012R0427

REGOLAMENT TA’ IMPLIMENTAZZJONI TAL-KUMMISSJONI (UE) Nru 427/2012
tat-22 ta’ Mejju 2012
dwar l-estensjoni ta’ garanziji speċjali dwar is-Salmonella stabbiliti fir-Regolament (KE) Nru 853/2004 tal-Parlament Ewropew u tal-Kunsill, għall-bajd maħsub għad-Danimarka
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 853/2004 tal-Parlament Ewropew u tal-Kunsill tad-29 ta’ April 2004 li jistabbilixxi ċerti regoli speċifiċi ta’ iġjene għall-ikel li joriġina mill-annimali (1), u b’mod partikolari l-Artikolu 8(3)(b) tiegħu,
Billi:
(1)
Ir-Regolament (KE) Nru 853/2004 jistabbilixxi regoli speċifiċi dwar l-iġjene tal-ikel li joriġina mill-annimali għall-operaturi tan-negozju tal-ikel. L-Artikolu 8 ta’ dak ir-Regolament jipprovdi garanziji speċjali għall-ikel li joriġina mill-annimali maħsub għas-swieq Finlandiżi u Svediżi. Għaldaqstant, l-operaturi tan-negozju tal-ikel li beħsiebhom iqiegħdu bajd fis-suq f’dawk l-Istati Membri għandhom jikkonformaw ma’ ċerti regoli fir-rigward tas-Salmonella. Dan jistipula wkoll li l-konsenji ta’ dan il-bajd ikunu akkumpanjati minn ċertifikat li jiddikjara li twettaq test mikrobijoloġiku b’riżultati negattivi skont il-leġiżlazzjoni tal-Unjoni.
(2)
Ir-Regolament tal-Kummissjoni (KE) Nru 1688/2005 tal-14 ta’ Ottubru 2005 li jimplimenta r-Regolament (KE) Nru 853/2004 tal-Parlament Ewropew u tal-Kunsill fir-rigward ta’ garanziji speċjali li jikkonċernaw is-Salmonella għall-konsenji lejn il-Finlandja u l-Isvezja ta’ ċertu laħam u bajd (2), jipprovdi tali garanziji speċjali.
(3)
Barra minn hekk, ir-Regolament (KE) Nru 1688/2005 jistabbilixxi regoli dwar it-teħid ta’ kampjuni tal-qatgħat ta’ oriġini tal-bajd u l-metodi mikrobijoloġiċi għall-eżami ta’ dawk il-kampjuni. Dan jistabbilixxi wkoll mudell taċ-ċertifikat tas-saħħa biex jakkumpanja l-konsenji tal-bajd.
(4)
Skont ir-Regolament (KE) Nru 853/2004, il-garanziji speċjali fir-rigward ta’ ċerti oġġetti tal-ikel li joriġinaw mill-annimali jistgħu jiġu estiżi, kompletament jew parzjalment, għal kwalunkwe Stat Membru, jew kwalunkwe reġjun ta’ Stat Membru, li jkollu programm ta’ kontroll rikonoxxut bħala ekwivalenti għal dak approvat għall-Finlandja u għall-Isvezja fir-rigward tal-ikel ta’ oriġini mill-annimali kkonċernat.
(5)
Fil-5 ta’ Ottubru 2007, l-Amministrazzjoni Veterinarja u Alimentari Daniża ressqet applikazzjoni lill-Kummissjoni għal garanziji speċjali li jridu jiġu awtorizzati għad-Danimarka fir-rigward tas-Salmonella fil-bajd għad-Danimarka kollha skont ir-Regolament (KE) Nru 853/2004. L-applikazzjoni tinkludi deskrizzjoni tal-Programm ta’ Kontroll tas-Salmonella Daniż għall-bajd.
(6)
Matul il-laqgħa tiegħu tat-18 ta’ Ġunju 2008, il-Kumitat Permanenti dwar il-Katina Alimentari u s-Saħħa tal-Annimali qabel dwar dokument ta’ ħidma tal-persunal tal-Kummissjoni intitolat “Dokument ta’ gwida dwar ir-rekwiżiti minimi għall-programmi ta’ kontroll tas-Salmonella li jridu jiġu rikonoxxuti bħala ekwivalenti għal dawk approvati għall-Isvezja u għall-Finlandja fir-rigward tal-laħam u l-bajd tal-Gallus gallus” (id-“Dokument ta’ gwida”).
(7)
Il-Programm ta’ Kontroll tas-Salmonella Daniż għall-bajd jitqies bħala ekwivalenti għal dak approvat għall-Finlandja u għall-Isvezja u hu konformi mad-Dokument ta’ gwida. Barra minn hekk, fl-20 ta’ Mejju 2011, l-awtoritajiet Daniżi pprovdew informazzjoni li turi li l-prevalenza tas-Salomenlla fil-qatgħat tat-tiġieġ adulti maħsuba għall-bajd u għat-trobbija fid-Danimarka fl-2008, 2009 u 2010, kienet ukoll konformi mad-Dokument ta’ gwida.
(8)
Għaldaqstant, il-garanziji speċjali għandhom jiġu estiżi għall-konsenji ta’ bajd maħsub għad-Danimarka. Barra minn hekk, ir-regoli stabbiliti fir-Regolament (KE) Nru 1688/2005 dwar it-teħid ta’ kampjuni tal-qatgħat ta’ oriġini tal-bajd, il-metodi mikrobijoloġiċi għall-eżami ta’ dawk il-kampjuni u l-mudell taċ-ċertifikat tas-saħħa, għandhom japplikaw għal dawn il-konsenji.
(9)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Id-Danimarka hi awtorizzata li tapplika l-garanziji speċjali dwar is-Salmonella stabbiliti fl-Artikolu 8(2) tar-Regolament (KE) Nru 853/2004 għall-konsenji ta’ bajd, kif definit fil-punt 5.1 tal-Anness I tar-Regolament (KE) Nru 853/2004, maħsub għad-Danimarka.
Artikolu 2
1. It-teħid ta’ kampjuni tal-qatgħat ta’ oriġini tal-bajd imsemmija fl-Artikolu 1 għandu jitwettaq skont l-Artikolu 4 tar-Regolament (KE) Nru 1688/2005.
2. Il-kampjuni msemmija fil-paragrafu 1 għandhom ikunu soġġetti għall-ittestjar mikrobijoloġiku għas-Salmonella skont l-Artikolu 5(1) tar-Regolament (KE) Nru 1688/2005.
Artikolu 3
Il-konsenji tal-bajd imsemmija fl-Artikolu 1 għandhom ikunu akkumpanjati minn ċertifikat li jikkonforma mal-mudell previst fl-Artikolu 6(2) tar-Regolament (KE) Nru 1688/2005.
Artikolu 4
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan għandu japplika mill-1 ta’ Lulju 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-22 ta’ Mejju 2012.

Labels: 17
0
3
6
18